આમ મદાલસાએ દેવતાઓ અને પશુપંખીનાં ઉદાહરણો આપીને અલર્કને રાજધર્મનું જ્ઞાન આપ્યું. પછી વર્ણાશ્રમ ધર્મનો ઉપદેશ કર્યોઃ ‘સનાતન કાળથી ચાર વર્ણની મર્યાદા શાસ્ત્રોએ બાંધી છે. બ્રાહ્મણ, ક્ષત્રિય, વૈશ્ય અને શૂદ્ર. તેમાંથી બ્રાહ્મણો માટે યજ્ઞ કરવા, અધ્યયન કરવું અને વિદ્યાદાન આપવું એ ત્રણ ધર્મ મુખ્ય છે. આપત્તિના સમય સિવાય તેના માટે ચોથો કોઈ ધર્મ નથી. તેની આજીવિકાના સાધન તરીકે યજ્ઞ કરાવવાની, અધ્યયન કરાવવાની અને દાન લેવાની તેને છૂટ અપાઈ છે. ક્ષત્રિયને માટે પણ યજ્ઞ કરવા, અધ્યયન કરવું અને દાન દેવું એ ત્રણ મુખ્ય ધર્મ છે. પૃથ્વીનું રક્ષણ અને શત્રુ સાથે યુદ્ધ કરવાનાં કાર્યોમાં તેની આજીવિકા સમાયેલી છે. વૈશ્યોએ પણ દાન કરવું, યજ્ઞ કરવા અને અધ્યયન કરવું એ ત્રણ મુખ્ય ધર્મ છે. વેપાર-વાણિજ્ય, પશુપાલન અને ખેતી એ ત્રણ તેની આજીવિકાનાં સાધનો છે. શૂદ્રને માટે પણ દાન આપવું અને ત્રણ વર્ણની સેવા કરવી એ ધર્મો છે. તેની આજીવિકા સેવાકાર્યમાંથી અને ક્રયવિક્રયમાં રહેલી છે.’